ตลท.ปล่อย IFEC หลังคุมตัวสอบ 3 ชั่วโมง หนุนราคาพุ่ง 8%
ตลท.ปล่อย IFEC หลังคุมตัวสอบ 3 ชั่วโมง หนุนราคาพุ่ง 8%
1 ธ.ค. 2559

ตลาดหลักทรัพย์แห่งประเทศไทย (ตลท.) แจ้งปลดเครื่องหมาย H บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ตั้งแต่เวลา 12.00 น. วันนี้ หลังได้ขึ้นเครื่องหมาย H ตั้งแต่การซื้อขายรอบเช้าวันนี้
ขณะที่บริษัทชี้แจงว่า ได้รับการติดต่อจากกลุ่มนักลงทุนจีนคือ “Guangxi Yifan” ผ่านทางนายวิชัย ถาวรวัฒนยงค์ ประธานกรรมการ ของบริษัท โดยอยู่ระหว่างการเจรจาที่จะร่วมลงทุนกัน ซึ่งขณะนี้อยู่ระหว่างการศึกษาความเหมาะสมในด้านต่าง ๆ โดยอาจจะเป็นการซื้อหุ้นจากผู้ถือหุ้นเดิมหรือซื้อหุ้นเพิ่มทุนของบริษัท
ทั้งนี้ กรณีดังกล่าวยังไม่มีความแน่นอน หากมีความคืบหน้าประการใด บริษัทจะนำเข้าพิจารณาอนุมัติจากคณะกรรมการบริษัทต่อไป ขณะนี้บริษัท ยังมิได้มีการลงนามในเอกสารข้อตกลงใด ๆ ในโครงการดังกล่าว
โดยราคาหุ้น IFEC ณ เวลา12.09 น. อยู่ที่ระดับ 4.78 บาท บวก 0.36 บาท หรือ 8.14% ด้วยมูลค่าซื้อขาย 228.82 ล้านบาท
                